Flere sexvideoer med helt unge piger er lige nu i cirkulation blandt unge i Jammerbugt Kommune. Pigerne er så unge, at videoerne kan betegnes som børneporno.

Alene i Jammerbugt Kommune er der lige nu mindst tre videoer i cirkulation, hvor helt unge piger deltager i sex. Videoerne er derefter med eller uden deres vidende lagt ud på nettet, hvor de spredes viralt. SSP-Konsulent Jesper Mørkholt kender til eksempler, hvor piger langt under den seksuelle lavalder dyrker sex og bliver filmet. Klippene deles lynhurtigt på nettet. - Jeg har et eksempel med en pige på 12 år, som nu ligger på nettet. Når den først ligger der, bliver den liggende, og kan så poppe op igen om fem eller ti år. Det kan være fuldstændigt invaliderende for en persons senere karrieremuligheder, siger Jesper Mørkholt, SSP, Jammerbugt Kommune. Jeg har et eksempel med en pige på 12 år, som nu ligger på nettet. Når den først ligger der, bliver den liggende. I en aktuel video optræder en pige på 15 år sammen med en ung dreng. Han optræder med håndtegn til kameraet og er tilsyneladende meget bevidst om, at han og pigen bliver filmet. Han hujer triumferende med den ene arm overhovedet under optagelsen. Videoklippet er nu nærmest frit tilgængeligt, og er set af de fleste unge i Jammerbugt Kommune. På Fjerritslev Gymnasium erkender flere elever, at de har set den. - Ja! den har været i omløb i lang tid, og det er da træls for personen, der er indblandet, siger Anton Kornum fra 1. G. Hans klassekammerat Morten Kok har også set videoen og synes, det er synd for den medvirkende pige. - Jeg synes det er meget ulækkert, at det skal gå så meget ud over hende, for det er forkert – også den måde det bliver delt på. Det er som om, det bare er ingenting, men for hende er det jo alting!, siger Morten Kok, 1.G., Fjerritslev Gymnasium. Rektor på Fjerritslev Gymnasium, Bjarne Edelskov Nielsen, har ingen tolerance over for fænomenet. Han har advaret sine elever om, at besiddelse og videreformidling af den slags krænkende sexvideoer kan være strafbart. Jeg tror desværre, at der foregår meget på de social medier, som vi voksne ikke tilnærmelsesvis er klar over. - Jeg tror desværre, at der foregår meget på de social medier, som vi voksne ikke tilnærmelsesvis er klar over, men jeg har sagt til mine elever, at hvis man er i besiddelse af noget, der ligner børneporno, kan det få alvorlige konsekvenser, siger rektor Bjarne Edelskov Nielsen. SSP-Konsulent Jesper Mørkholt havde ikke set den seneste video med den 15-årige pige, men det kommer heller ikke bag på ham. - Det aktuelle klip er nyt for mig, men de popper op hele tiden. Jeg vil bare opfordre de unge til at lade være med at dele de billeder og videoer med andre. Det er både krænkende og som regel også ulovligt, siger Jesper Mørkholt.